ཞི་རྒོལ་ཆེན་མོ།
ཕྱི་ལོ་ ༢༠༠༨ ཟླ་ ༦ ཚེས་ ༨ ཉིན་གྱི་ཉིན་རྒྱབ་ཙམ་ལ་བྲག་མགོ་རྦ་དག་བཙུན་དགོན་གྱི་བཙུན་མ་ ༣༠༠ ལྷག་གིས་ བྱབྱ ྋརྒྱལ་བ་རིན་པོ་ཆེ་བོད་ལ་གདན་འདྲེན་ཞུ་དགོས། བོད་ལ་རང་དབང་དགོས། ཞེས་སོགས་ཀྱི་འབོད་ཚིག་སྒྲོག་བཞིན་རྒྱ་གཞུང་ལ་ངོ་རྒོལ་བྱེད་པར་བྲག་མགོ་རྫོང་ཕྱོགས་སུ་ཐོན་སྐབས། རྒྱས་བཟང་ཀུང་ཧྲེ་ཡི་ལས་བྱེད་རྣམས་ཀྱིས་འགོག་ཐབས་བྱས་ཀྱང༌། བཀག་མ་ཐུབ་པ་ཤར་བསྐྱོད་བྱས་ཏེ་ལེ་བར་བརྒྱད་ཙམ་གྱི་སར་གོམ་བགྲོད་བྱས་ནས་རྫོང་ཐོག་ཏུ་སླེབས་ཁར། རྒྱ་གཞུང་གིས་ཆེད་གཉེར་དྲག་གནོན་བྱེད་པར་གོང་རིམ་ནས་བཏང་བའི་དམག་མི་སྡེ་ཚན་གསུམ་རིམ་གྱིས་འབྱོར་ཞིང༌། དམག་སྡེ་དང་པོ་དང་བར་པ་གཉིས་ཀྱི་བར་དུ་བཅུག་ནས་དམག་མི་རྣམས་ཀྱི་ལག་ཏུ་ཐོགས་ཡོད་པའི་དུག་རླངས་དང་མེ་མདའ། ལྕགས་དབྱུག་དང་ལྕགས་མདུང་ཕྱོགས་གཅིག་གྲི་དང་ཕྱོགས་གཅིག་མདུང་ཅན་གྱི་དམག་གི་མཚོན་ཆ་སོགས་བེད་སྤྱད་བྱས་ཏེ་གདུག་རྩུབ་ཆེ་བའི་དྲག་གནོན་བྱས་པར་བརྟེན། བཙུན་མ་མང་པོ་རྨས་སྐྱོན་ཚབས་ཆེན་ཕོག་འདུག་པ་དང༌། མཐར་བཙུན་མ་ཡོངས་རྫོགས་ལག་པ་རྒྱབ་ལག་བྱས་ཏེ་བསྡམས་བཀྱིག་གིས་རླངས་འཁོར་ཆེ་བ་ལྔའི་ནང་དུ་བླུགས་ཏེ་བྲག་མགོ་རྫོང་ཉེན་རྟོག་ལས་ཁུངས་སུ་ཁྲིད་ཡོད་པ་མ་ཟད། ཉེན་རྟོག་ཁང་གི་ར་སྐོར་དུ་འབྱོར་ཏེ་རླངས་འཁོར་ནས་ཕོག་སྐབས་ལྕགས་སྒྲོག་གིས་བསྡམས་བཀྱིག་ཡོད་པའི་བཙུན་མ་རྣམས་ལ་ལྕགས་དབྱུག་དང་ལྕགས་མདུང༌། ཆེད་གཉེར་མི་རྡུང་རྡེག་ཏུ་བཟོས་པའི་ལྷམ་གྱོན་ཡོད་པའི་རྡོག་ཐོ་སོགས་བཞུས་ཏེ་རླངས་འཁོར་ནས་མར་ཅ་དངོས་ལྟར་གཡུགས་པ་དང༌། དེའི་སྐབས་སུ་ཡང་ཉེས་རྡུང་ཚད་མེད་བཏང་མཐར་བཙུན་མ་མང་པོ་སྨན་ཁང་དུ་བསྐྱལ་དགོས་བྱུང་བའི་ནང་ནས་བཙུན་མ་ ༡༩ ལ་རྨས་སྐྱོན་ཚབས་ཆེན་ཕོག་ཡོད་པ་སྟེ། ལ་ལར་གྲི་ཡིས་ཐེབས་པ་དང༌། ལ་ལར་མེ་མདའ་ཐེབས་པ། ལ་ལར་ཉེས་རྡུང་སོགས་ཀྱིས་རྐང་ལག་བཅག་ཡོད་འདུག་ཅིང༌། གཞི་མདའ་གྲོང་ཚོ་ནས་ཡིན་པ་བཙུན་མ་གུ་རུ་སྐྱབས་ཉིན་དེའི་དགོང་མོ་སྨན་ཁང་ནང་འདས་གྲོངས་སུ་ཕྱིན་ཡོད་ཀྱང་རྒྱ་དམར་ནས་སྦས་གསང་བྱས་རྐྱེན་ཕྱིས་སུ་མ་གཏོགས་ཤེས་རྟོགས་ཐུབ་མི་འདུག སྐབས་དེར་དམག་སྡེ་རུ་ཁག་གསུམ་ཡོད་པའི་ནང་ནས་རུ་ཁག་དང་པོའི་དམག་མི་རྣམས་ཀྱི་གྱོན་གོས་ཀྱི་ཚོན་མདངས་ལྗང་ཁྲ་དང༌། རུ་ཁག་ཕྱི་མ་གཉིས་ཀྱི་དམག་གོས་ཚོན་མདངས་ནག་པོ་ཡིན་འདུག ལྷག་པར་དུ་དམག་སྡེ་རུ་ཁག་ཐ་མའི་དམག་མི་ཡོངས་རྫོགས་མགོ་དང༌། གདོང་སོགས་རས་ནག་གིས་བཏུམས་པའི་ཐད་ཀར་མི་གསོད་ཆོག་མཁན་གྱི་ཆེས་གཏུམ་དྲག་ཆེ་བའི་དྲག་དམག་ཡིན་པས། གལ་སྲིད་དམག་སྡེ་དང་པོ་གཉིས་ཀྱིས་བཙུན་མ་རྣམས་འགོག་མ་ཐུབ་ཚེ་དམག་སྡེ་ཐ་མ་དེས་བཙུན་མ་ཐམས་ཅད་གསོད་རྒྱུའི་བཀོད་ཇུས་བཏང་ཡོད་ཀྱང༌། དམག་སྡེ་བར་པའི་དུག་རླངས་གཏོར་བ་དང་གཞན་ཡང་གོང་དུ་བཀོད་པ་ལྟར་མི་སྤྱོད་ལས་འདས་པའི་རྡུང་རྡེག་བཏང་སྟབས་བཙུན་མ་གཅིག་ཀྱང་ཡར་ཤོར་ཐུབ་མི་འདུག དེའི་ཁོངས་བཙུན་མ་གུ་རུ་སྐྱབས་དང༌། ཨུ་རྒྱན་ལྷ་མོ། འཛོམས་དཀར་ལྷ་མོ། བཅས་ཤེས་རྟོགས་བྱུང་བ་ནས། ༡༽ བཙུན་མ་གུ་རུ་སྐྱབས༼གུ་རུ༽ནི། བྲག་མགོ་གཞི་མདའ་གྲོང་དུ་ཕ་ཚེ་དབང་མགོན་པོ་དང༌། མ་ཆོས་མཚོ་གཉིས་སུ་ཕྱི་ལོ་ ༡༩༨༥ ལོར་སྐྱེས་ཤིང་ད་སྐབས་རང་ལོ་ ༢༤ ཡིན་འདུག་པ་དང༌། མོ་གོང་གསལ་བཞིན་བཙུན་མ་རྣམས་དང་ལྷན་དུ་ཞི་རྒོལ་ནང་དུ་མཉམ་ཞུགས་བྱས་རྐྱེན་གྱིས་འཛིན་བཟུང་བྱས་ནས་ཉེས་རྡུང་ཚད་མེད་བཏང་བའི་རྐྱེན་གྱིས་སྲོག་ཉེན་ལ་ཐུག་སྟེ། བྲག་མགོ་རྫོང་གི་སྨན་ཁང་ནང་བསྐྱལ་ནས་དགོང་མོ་དེར་སྨན་ཁང་ནང་འདས་གྲོངས་སུ་ཕྱིན་ཡོད་འདུག འདས་གྲོངས་སུ་སོང་བའི་གནས་ཚུལ་རྣམས་རྒྱ་གཞུང་ནས་སྦས་གསང་བྱས་ཀྱང༌། རྗེས་སུ་མོའི་འབྲེལ་ཡོད་རྣམས་ཀྱིས་ཐབས་ཤེས་སྣ་དགུ་བཏོན་ཏེ་བྲག་མགོ་རྫོང་གི་སྨན་ཁང་གི་ཡིག་ཆ་སྔོག་བཤེར་བྱས་སྐབས་གོང་ཚེས་ཉིན་གྱི་དགོང་མོར་བྲག་མགོ་རྫོང་གི་སྨན་ཁང་ནང་དུ་འདས་གྲོངས་སུ་ཕྱིན་པའི་དཔང་རྟགས་གསལ་པོ་རྙེད་སོན་བྱུང་ཡོད་འདུག ༢༽ བཙུན་མ་ཨུ་རྒྱན་ལྷ་མོ་ནི། བྲག་མགོ་སྐྱ་ར་གྲོང་ཚོ་ནས། སྐྱ་ར་ཚང་གི་ཕ་དཔལ་ལྡན་སྙན་གྲགས་དང༌། མ་རྡོ་རྗེ་ལྷ་མོ་གཉིས་སུ་ཕྱི་ལོ་ ༡༩༧༣ ལོར་སྐྱེས་ཤིང་ད་སྐབས་རང་ལོ་ ༣༦ ཡིན་འདུག་པ་དང༌། གོང་གསལ་བཞིན་བཙུན་མ་གཞན་དང་གཅིག་མཚུངས་ཀྱི་བཙོན་དུ་ཚུད་འདུག་ཅིང༌། ཕྱིས་སུ་བཙུན་མ་གཞན་མང་པོར་གློད་གྲོལ་ཐོབ་ཀྱང་ཨུ་རྒྱན་ལྷ་མོ་རང་ཉིད་ཀྱིས་ངོ་རྒོལ་བྱས་པ་མ་ཟད། རང་དང་ཕ་མ་གཅིག་པའི་སྤུན་ཚེ་རིང་མཚོས་དེ་སྔར་རྒྱ་གཞུང་ལ་ངོ་རྒོལ་གྱི་ཡིག་ཆ་འགྲེམས་གཏོར་བྱས་པ་སོགས་ལ་བརྟེན་ནས། རྒྱ་གཞུང་ངོས་ནས་ཆབ་སྲིད་ཀྱི་གནད་དོན་ཆེན་པོར་ཡོད་པའི་དྭོགས་གཞི་བྱས་ཏེ་མུ་མཐུད་བཙོན་དུ་བཀག་ཉར་གྱིས་མི་སུ་ལའང་ཐུག་འཕྲད་བྱེད་བཅུག་མི་འདུག དེ་རྗེས་ཕྱི་ལོ་ ༢༠༠༨ ཟླ་ ༩ ཚེས་ ༡༧ ཉིན་དར་མདོའི་འབྲིང་རིམ་མི་དམངས་ཁྲིམས་ཁང་ནས་མོ་ལ་རྒྱལ་ཁབ་ཁ་བྲལ་གཏོང་མཁན་སོགས་ཀྱི་ཉེས་མིང་འོག་དུས་བཀག་བཙོན་འཇུག་ལོ་ ༢ ཀྱིས་ཁྲིམས་ཐག་བཅད་དེ་ད་བར་དར་མདོའི་བཙོན་ཁང་ཞིག་གི་ནང་དུ་བཀག་ཉར་བྱེད་མུས་ཡིན་འདུག ༣༽ བཙུན་མ་འཛོམ་དཀར་ལྷ་མོ་ནི། བྲག་མགོ་ནོར་བ་ཞེས་པའི་འབྲོག་སྡེ་དེར་ཕ་དཔལ་ལྡན་དང༌། མ་ཚེ་རིང་དགེ་མཚོ་གཉིས་སུ་ཕྱི་ལོ་ ༡༩༧༥ སྐྱེས་ཤིང་ད་སྐབས་རང་ལོ་ ༣༤ ཡིན་འདུག་པ་དང༌། གོང་གསལ་བཞིན་ཞི་རྒོལ་སྐབས་འཛིན་བཟུང་གིས་ལྕགས་མདུང་སོགས་ཀྱིས་གང་སར་བཞུས་པ་དང་བཙུགས་པ་སོགས་ལ་བརྟེན། མོའི་རྐང་པའི་ལྷ་ངའི་འོག་རྨ་སྒྲོམ་ཆེན་པོ་གཉིས་བཟོས་ཤིང་རྒྱུན་རིང་སྨན་ཁང་དུ་སྡོད་དགོས་བྱུང་བ་དང་འགྲོ་བསྐྱོད་མི་ཐུབ་པའི་དཀའ་ངལ་འཕྲད་ཡོད་འདུག ད་དུང་བཙུན་མ་གཞན་ཚོ་ལའང་འགའ་ཞིག་གི་རྩིབ་མ་བཅགས་པ་དང༌། འགའ་ཞིག་གི་ལུས་སྟེང་ནས་མདེའུ་བཏོན་པ་སོགས་རྨས་སྐྱོན་ཚབ་ཆེན་ཕོགས་པ་སོགས་ཀྱི་གནས་ཚུལ་བྱུང་འདུག